Vähän niin kuin musiikissakin: pop, rock, edm, rap jne. ovat kaikki muusikin genrejä. Samaa voisi sanoa taikureista: Taikuri, mentalisti, mentaalitaikuri, illusionisti, lastentaikuri, korttitaikuri jne. ovat kaikki taikureita, mutta oman taikuuden alagenrensä edustajia. He ovat siis erikoistuneet johonkin tiettyyn taikuuden haaraan ja sieltä napanneet tittelinsä. Suurin ero taikurin ja mentalistin välillä on siinä mitä he esittävät. Taikurin temput ovat yleensä visuaalisia ja vaativat valtavasti sorminäppäryyttä ja hämäystä. Mentalistin numerot tapahtuvat taas yleensä yleisön mielissä ajatuksen tasolla. Mentalisti väittää siis pystyvänsä lukemaan ajatuksia, ennustamaan tulevaa tai lukemaan vaikka mikroilmeistä, milloin avustaja valehtelee.